Diari Oficial de la Generalitat Valenciana


Sumari del DOGV 7310, del 04-07-2014 (2014/6007)

RESOLUCIÓ de 14 d'abril de 2014, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i publicació del text del conveni col·lectiu de l'empresa Levantina de Seguridad, SL (Codi: 81188632891090).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7310

Data del DOGV
:   04-07-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/6007


Data del document
:   14-04-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * conveni col·lectiu

RESOLUCIÓ de 14 d'abril de 2014, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i publicació del text del conveni col·lectiu de l'empresa Levantina de Seguridad, SL (Codi: 66730727000664). [2014/6007]  
Vist el text del conveni col·lectiu de l'empresa Levantina de Seguridad, SL, subscrit per la Comissió Negociadora, la qual està integrada per representants de l'empresa, i, per part dels treballadors, per membres del Comité d'Empresa del Sindicat Independent, i de conformitat amb el que disposa l'article 90, apartats 2 i 3 del Reial Decret Legislatiu 1/1995, de 24 de març, text refós de la Llei de l'Estatut dels Treballadors; l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Subdirecció General de Relacions Laborals, d'acord amb les competències transferides segons el Reial Decret 4105/1982, de 29 de desembre, resol:  
  
Primer  
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb notificació a la Comissió Negociadora, i depòsit del text del conveni.  
  
Segon  
Disposar la seua publicació en el Diari Oficial de la Comunitat Valenciana.  
  
València, 14 d'abril de 2014.- El subdirector General de Relacions Laborals: Reyes Maximiliano Coronado Coronado.  
  
  
  
Text articulat del conveni d'empresa de Levantina de Seguridad, SL  
  
CAPÍTOL I  
Àmbit d'aplicació  
  
Article 1r. Àmbit personal i funcional  
El present conveni obliga la direcció i tots els treballadors de l'empresa Levantina de Seguridad, SL, en qualsevol dels seus centres de treball.  
Àmbit funcional. El present conveni serà de compliment obligatori en totes les activitats pròpies de l'empresa, que consistixen en la prestació de servicis a tercers per mitjà de vigilants de seguretat en qualsevol de les categories establides.  
Àmbit personal. La normativa d'este conveni serà d'observança obligada per a l'empresa i per als treballadors de tots els centres de treball de l'empresa Levantina de Seguridad, SL.  
  
Article 2n. Àmbit territorial  
El present conveni se circumscriu a l'àmbit territorial de qualsevol dels centres de treball de l'empresa afectada pel present conveni dins de l'àmbit de la Comunitat Valenciana.  
  
Article 3r. Àmbit temporal  
L'entrada en vigor del present conveni es produirà el dia 1 de gener de 2013, amb independència de la data en què siga publicat en el Diari Oficial de la Comunitat Valenciana; el conveni mantindrà la seua vigència fins al 31 de desembre de 2017 i es prorrogarà íntegrament fins que el substituïsca un altre del seu mateix àmbit i eficiència.  
  
Qualsevol de les parts podrà sol·licitar a l'altra, abans del termini fixat en el paràgraf anterior, la revisió del conveni si avisa amb un mes d'antelació al seu venciment.  
Mentres duren les negociacions d'un nou conveni, continuaran aplicant-se les condicions pactades en este conveni d'empresa.  
  
  
CAPÍTOL II  
Compensació, absorció, garantia ad personam i vinculació a la totalitat  
  
Article 4t. Absorció i compensació  
Les condicions pactades en este conveni són compensables i absorbibles, estimades en el seu conjunt i còmput anual.  
  
Article 5t. Garantia ad personam  
Es respectaran, a títol individual o col·lectiu, les condicions econòmiques i d'una altra índole que siguen més beneficioses que les establides i que els treballadors disfruten en el moment de firmar el present conveni, considerades en el seu conjunt i en còmput anual.  
  
Article 6t. Vinculació a la totalitat  
Les condicions pactades en el present conveni constituïxen un tot orgànic i indivisible, i a l'efecte de la seua aplicació es consideraran globalment.  
  
Article 7m. Comissió paritària  
Es constituïx una comissió paritària del conveni formada per un representant de cada una de les parts firmants, que podrà estar acompanyat dels assessors que estime oportú per a cada cas.  
Les funcions de la dita comissió paritària seran les següents:  
1. Interpretació general del conveni.  
2. Seguiment del compliment del conveni.  
3. En els supòsits de conflicte col·lectiu relatiu a la interpretació o l'aplicació del conveni, hi haurà d'intervindre la comissió paritària amb caràcter previ al plantejament formal del conflicte, tenint com a norma el V Acord de Solució Extrajudicial de Conflictes Col·lectius (DOCV 08.07.2010), i hi haurà la possibilitat d'acudir al Tribunal d'Arbitratge Laboral en l'àmbit dels procediments no judicials (mediació i/o laude arbitral) o davant de l'òrgan judicial competent.  
4. Totes les que la comissió mateixa crega oportunes.  
La comissió es reunirà, amb un convocatòria prèvia de qualsevol dels components, per mitjà d'una comunicació fefaent (carta certificada, fax o un altre mitjà que l'acredite), almenys amb set dies d'antelació a la celebració de la reunió. La comunicació s'acompanyarà d'un escrit on es plantege, de manera clara i precisa, la qüestió objecte d'interpretació.  
  
Perquè les reunions siguen vàlides, amb un convocatòria prèvia, hi haurà d'assistir un 50 % de membres per cada una de les representacions.  
La comissió paritària prendrà els acords per majoria simple de vots de cada una de les representacions.  
El lloc de celebració, així com la data de reunió, es comunicaran oportunament a la part que es vullga convocar, i se n'hauran d'acordar prèviament els punts.  
  
  
CAPÍTOL III  
Organització i direcció del treball  
  
Article 8u. Principi inspirador  
L'organització del treball és facultat de la direcció de l'empresa amb subjecció a les normes del present conveni i la legislació laboral vigent en cada moment.  
Comprén les normes següents:  
La determinació i l'exigència d'una activitat i un rendiment a cada treballador.  
L'adjudicació a cada treballador del nombre d'elements o de la tasca necessària corresponent al rendiment mínim exigible.  
La fixació de normes de treball que garantisquen l'òptima realització i seguretat dels servicis propis de l'activitat i l'establiment del quadro de premis i sancions adequats al compliment o incompliment d'estes normes.  
L'exigència d'atenció, prudència, pulcritud, vigilància en la roba, els efectes, les eines, les armes, els vehicles i la resta d'elements que componen l'equip personal, així com en les altres instal·lacions i béns anàlegs de l'empresa i els seus clients.  
La mobilitat i la redistribució del personal de l'empresa, típiques de l'activitat, per mitjà de l'establiment de canvis de llocs de treball, desplaçaments i trasllats que exigisquen les necessitats de l'organització de la producció, d'acord amb les condicions pactades en este conveni.  
  
La fixació d'una fórmula senzilla de càlcul de la retribució de manera que els treballadors puguen comprendre-la fàcilment, inclús en els casos en què s'aplique un sistema de remuneració amb incentius o primes.  
La realització de les modificacions en els mètodes de treball, les distribucions de personal, el canvi de funcions, la qualificació professional, les retribucions (siguen o no amb incentius), la quantitat i la qualitat de treball, raonablement exigibles.  
Las normes d'organització de treball es mantindran fins que no hi haja una resolució del conflicte, tant individual com col·lectiu, per part de l'autoritat competent.  
  
  
CAPÍTOL IV  
Prestació del treball  
  
Article 9é. Ingrés i contractació  
Serà de lliure valoració per part de l'empresa l'elecció de les persones que seran contractades per a exercir-hi els seus servicis, sense perjuí que posteriorment s'acorden criteris distints d'elecció entre les empreses i la representació dels treballadors.  
  
Article 10. Contractes eventuals  
La duració dels contractes eventuals per circumstàncies de la producció o dels contractes eventuals d'obra o servici serà, durant la vigència del present conveni, del màxim que permeta la legislació, que actualment preveu un màxim de 36 mesos.  
  
Article 11. Confidencialitat de la prestació laboral  
Es fa especialment exigible als treballadors subjectes al present conveni que mantinguen, amb especial rigor i prudència, els secrets relatius a l'explotació de l'activitat de les empreses, atés el caràcter confidencial de la prestació dels servicis.  
  
Article 12. Formació  
Ateses les característiques especials que concorren en l'activitat de les empreses, i a fi de mantindre permanentment capacitats els seus treballadors per a un compliment de les obligacions del servici responsable i correcte, tot el personal operatiu estarà obligat a assistir als cursos, les pràctiques d'ensinistrament, l'entrenament i la resta d'activitats formatives de caràcter professional que estipule la legislació vigent, dins de la jornada laboral o per mitjà d'una negociació amb la representació per a un altre cas.  
  
Article 13. Període de prova  
Durant el període de prova el treballador tindrà els drets i les obligacions corresponents a la seua categoria professional i al lloc de treball que exercisca com si fóra de plantilla, excepte els derivats de la resolució laboral, que podrà produir-se a instàncies de qualsevol de les parts durant el seu transcurs.  
El període de prova no podrà excedir els terminis següents:  
Personal directiu i titulat: 6 mesos  
Personal administratiu: 3 mesos  
Personal caps intermedis: 3 mesos  
Personal operatiu: 2 mesos  
  
Article 14. Reconeixement mèdic  
El personal de l'empresa estarà obligat a sotmetre's a l'inici de la prestació a un examen mèdic, així com totes les vegades que l'empresa, el Comité de Seguretat i Salut o, si no n'hi ha, els representants dels treballadors ho estimen oportú si circumstàncies especials i/o específiques així ho aconsellen.  
S'entregarà a tots els treballadors una còpia del reconeixement mèdic a què es fa referència en el paràgraf anterior.  
  
Article 15. Lloc de treball  
Ateses les circumstàncies especials en què es realitzen habitualment els servicis de seguretat i vigilància, la mobilitat del personal estarà determinada per les facultats de decisió de l'empresa, amb respecte sempre a la legalitat vigent, que procedirà a la distribució del seu personal entre els seus diversos llocs de treball de la manera més racional i adequada als fins productius dins d'una mateixa localitat.  
A estos efectes, es considerarà com a localitat tant el municipi on habitualment es presten els servicis, o per al qual s'haja contractat, com les concentracions urbanes o industrials que s'agrupen al seu voltant i que formen amb aquell una macroconcentració urbana o industrial encara que administrativament siguen municipis distints.  
Els treballs realitzats dins de la zona definida com a localitat no donaran lloc a dietes per a cap dels treballadors de les empreses incloses en l'àmbit d'aplicació del present conveni col·lectiu.  
  
Article 16. Desplaçaments  
Quan un treballador haja de desplaçar-se per necessitat del servici fora de la localitat, entesa en els termes de l'article 15, tindrà dret a percebre dietes llevat que el dit desplaçament no tinga perjuís econòmics per al treballador.  
Si el desplaçament es realitza en un vehicle particular del treballador, s'abonarà durant els anys 2013, 2014 i 2015 a raó de 0,25 euros/quilòmetre. En els anys 2016 i 2017 es pagaran 0,27 euros/quilòmetre.  
  
  
L'import de les dietes acordades en este conveni serà:  
  
2013 2014   
9,05 9,94 Quan el treballador haja de fer una menjada fora de la seua localitat.  
17,43 18,28 Quan el treballador haja de fer dos menjades fora de la seua localitat.  
15,61 16,52 Quant el treballador haja de pernoctar o desdejunar-se.  
32,66 33,54 Quan el treballador haja de pernoctar fora de la seua localitat i realitzar dos menjades. Si el desplaçament és superior a set dies, l'import de la dieta completa serà de 26,50 euros a partir de l'octau dia.  
  
  
Per als anys 2015 i successius, les dietes tindran un increment equivalent al de l'IPC real de l'any anterior.  
  
Article 17. Jornada de treball  
La jornada de treball serà de 1.782 hores de treball efectiu en còmput anual, amb els descansos que establix l'Estatut dels Treballadors. La dita jornada anual es comptarà a raó de 162 hores mensuals de mitjana.  
  
  
Article 18. Hores extraordinàries  
Tindran la consideració d'hores extraordinàries les que, considerades en el seu conjunt diari, setmanal o anual, excedisquen la jornada pactada en el present conveni i d'acord amb el calendari establit.  
  
Durant els anys 2013 i 2014 regiran els imports següents:  
  
Valor hores extraordinàries 2013 € 2014  
  
Categoria Laborals Festius  
Personal administratiu   
Cap de 1a 10,45 13,18  
Cap de 2a 9,84 12,35  
Oficial de 1a 8,50 10,59  
Oficial de 2a 8,15 9,30  
Auxiliar 7,52 9,30  
Telefonista 6,50 7,98  
Aspirant administratiu 5,52 6,67  
Personal mec. instal·lador   
Instal·lador de 1a 8,82 11,46  
Instal·lador de 2a 7,34 9,65  
Aprenent 4,67 6,98  
Comercials   
Comercial 7,96 10,16  
Executiu de vendes 8,96 11,51  
Cap de vendes 9,59 11,71  
Caps intermedis   
Cap vigilància de servicis 7,95 10,96  
Inspector 8,10 10,14  
Encarregat general 7,95 10,96  
Personal operatiu   
Vig. seg. cond. blind. 8,67 9,96  
Vig. seg. transport 8,04 9,85  
Vig. seg. explosius de 1a 8,89 9,79  
Vig. seg. explosius de 2a 8,54 9,67  
Vig. seg. explosius de 3a 6,56 8,54  
Vig. seg. amb arma de 1a 7,85 10,27  
Vig. seg. amb arma de 2a 7,34 8,66  
Vig. seg. amb arma de 3a 6,38 7,70  
Vig. seg. sense arma de 1a 7,85/6,98 (\*) 9,38  
Vig. seg. sense arma de 2a 6,47 7,79  
Vig. seg. sense arma de 3a 5,51 6,83  
Op. central rec. d'alarmes 5,33 5,33  
Personal auxiliar   
Auxiliar de servicis 5,33 6,30  
Conductor 4,54 5,06  
Ordenança 4,54 5,06  
Magatzemer 4,54 5,06  
Grum 4,54 5,06  
Netejador 4,54 5,06  
  
  
  
(\*) Las hores realitzades sense arma pels vigilants de seguretat seran de 7,85 euros per a aquells que tinguen reconeguda la categoria de vigilant de seguretat abans del 31 de desembre de 1996, i de 6,98 per als que no tinguen reconeguda esta categoria en 1997.  
El valor assignat a les denominades hores festives en la taula serà aplicable a les hores extraordinàries que es realitzen en els dies de descans del treballador.  
En els anys següents de vigència del present conveni (2015, 2016 i 2017) estos imports s'incrementaran en el mateix percentatge que experimente l'IPC en els anys mencionats.  
No obstant això, l'empresa podrà optar per compensar les hores extraordinàries per temps equivalents de descans durant el transcurs del mateix any.  
  
Article 19. Descans setmanal  
El treballador tindrà dret a un descans setmanal mínim, acumulable per períodes de fins a 14 dies, d'un dia i mig ininterromput; en el cas de menors de 18 anys, el descans setmanal serà, com a mínim, de dos dies ininterromputs.  
  
Article 20. Vacacions  
Els treballadors tindran dret a unes vacacions anuals retribuïdes de 30 dies naturals.  
S'establirà un torn rotatori de vacacions per acord entre l'empresa i els treballadors. El quadro de vacacions haurà d'establir-se almenys amb dos mesos d'antelació al gaudi d'estes.  
El gaudi de les vacacions es realitzarà en dos períodes de 15 dies naturals.  
Quan el treballador cesse en l'empresa tindrà dret a la percepció de la part proporcional que li corresponga de les vacacions meritades en cas de no haver-les disfrutat.  
  
Article 21. Llicències  
Els treballadors regits per este conveni tindran dret al gaudi de llicències retribuïdes en els casos i amb la duració que s'indiquen a continuació en dies naturals:  
a) Matrimoni del treballador: 17 dies; a més, el treballador podrà disfrutar continuadament la llicència de matrimoni i la vacació anual sempre que ho sol·licite a l'empresa amb una antelació mínima de dos mesos.  
b) Durant dos dies, que podran ampliar-se fins a quatre com a màxim quan el treballador necessite realitzar un desplaçament a este efecte fora de la província, en els casos de part de l'esposa; de malaltia greu o defunció del cònjuge, fill, pare, mare, néts, avis o germans d'un o altre cònjuge, així com dels tràmits per a l'adopció.  
  
c) Durant un mínim de dos dies per al trasllat del seu domicili.  
d) Pel temps indispensable per al compliment d'un deure inexcusable de caràcter públic i personal d'acord amb la legislació que a hi haja este efecte, incloent en este temps el que corresponga a l'invertit en denúncies derivades del compliment del servici.  
e) Pel temps establit per a disfrutar dels drets educatius generals i de la formació professional en els supòsits i en la manera regulats per l'Estatut dels Treballadors.  
f) Pel matrimoni de pares, fills, germans, néts d'un o altre cònjuge, amb la justificació prèvia, tindran dret a un dia de llicència per a assistir a la boda, ampliable a tres dies per desplaçament.  
g) Per bateig d'un fill o nét tindrà dret a un dia per a assistir al bateig.  
h) Un dia de permís per primera comunió d'un fill o nét.  
i) Per cita d'un metge especialista de l'INSALUD, o organisme oficial de salut equivalent de les comunitats autònomes, tres hores de permís com a màxim.  
j) Permís retribuït d'un dia per assumptes propis. Entrarà en vigor l'1 de gener de l'any 2013 i estarà subjecte a les condicions següents:  
No podrà utilitzar-se durant els períodes de màxima activitat, compresos entre el 15 de desembre i el 15 de gener de l'any següent, durant el període del Diumenge de Rams al Dilluns de Pasqua, ambdós inclosos, ni durant el període vacacional dels mesos de juliol i agost, excepte autorització de l'empresa.  
No podrà ser exercit este dret en el mateix dia de manera simultània per més del 5 % de la plantilla del centre de treball a què pertanga el treballador.  
k) Pel temps indispensable per a la realització d'exàmens prenatals i tècniques de preparació al part que han de fer-se dins de la jornada de treball.  
Els drets que corresponguen als permisos dels treballadors l'estat civil dels quals és el matrimoni legal, s'estendran a les parelles que convisquen en comú, excepte el que preveu l'apartat a, i la convivència es justificarà per mitjà d'un certificat d'empadronament o un altre document equivalent.  
  
Article 22. Excedències  
Seran de dos classes: voluntàries i especials.  
L'excedència voluntària és la que podrà concedir l'empresa per a l'atenció de motius particulars del treballador. Per a la concessió d'esta excedència serà indispensable tindre una antiguitat almenys d'un any en l'empresa. L'excedència podrà concedir-se per un mínim de sis mesos i un màxim de cinc anys. El temps d'excedència no comptarà a cap efecte.  
El treballador excedent que sol·licite el seu reingrés en l'empresa haurà de fer-ho per escrit i almenys amb un mes d'antelació a la data del dit ingrés.  
L'ingrés estarà condicionat a l'existència d'una vacant de la seua categoria. Si hi ha una altra vacant que no és de la seua categoria i que puga ocupar, ho farà amb el salari de la categoria ocupada i fins que hi haja una vacant en la categoria que tenia quan va eixir d'excedència.  
Seran excedències especials les següents:  
a) Nomenament per a càrrec públic i per la duració d'este.  
b) Prestació de servici militar obligatori o règim equivalent.  
c) En cas de pèrdua, sostracció o retirada de la llicència, la guia, l'arma o el títol i fins que els torne a obtindre.  
d) La retirada temporal del permís de conduir si és conductor.  
La reincorporació dels excedents especials als seus llocs de treball haurà de produir-se en el termini de 30 dies des del moment que desapareguen les causes que van motivar l'excedència, excepte en els casos del servici militar, que serà de dos mesos, i en els supòsits c i d, en què la incorporació haurà de produir-se en el termini de dos dies.  
  
  
Article 23. Seguretat i salut  
S'observaran rigorosament les normes sobre esta matèria segons el que establix la Llei 3/1995 i les disposicions concordants.  
L'empresa haurà de proporcionar als delegats de prevenció un curs de formació suficient relacionat amb el desenrotllament de les seues funcions en esta matèria de 30 hores de duració.  
  
Article 24. Extinció del contracte de treball  
Els treballadors que decidisquen unilateralment posar fi a la relació laboral hauran d'avisar la direcció de l'empresa amb una antelació mínima de 15 dies hàbils. L'incompliment d'este preavís comportarà la pèrdua del salari corresponent a la part proporcional del període.  
  
  
CAPÍTOL V  
Faltes i sancions  
  
Article 25. Faltes  
Les accions o les omissions punibles en què incórreguen els treballadors es classificaran, atenent la seua importància, les reincidències i les intencions, en lleus, greus i molt greus.  
En l'aplicació de les sancions es tindran en compte i es valoraran les circumstàncies personals del treballador, el seu nivell cultural, la transcendència del dany i el grau de reiteració o reincidència.  
  
Article 26. Són faltes lleus  
1. Fins a quatre faltes de puntualitat amb un retard superior a cinc minuts i inferior a 15 dins del període d'un mes.  
2. Abandonar el lloc de treball sense causa justificada o el servici durant un temps breu dins de la jornada. Si es causen, com a conseqüència d'este abandó, algun perjuí de consideració a l'empresa, als companys de treball, als clients o al seu personal, o un accident, la falta podrà revestir la consideració de greu o molt greu.  
3. No notificar amb caràcter previ l'absència al treball i no justificar durant les 24 hores següents, llevat que es prove la impossibilitat d'haver-ho fet, la raó que la va motivar.  
4. Els descuits i les distraccions en la realització del treball o en la cura i la conservació de les màquines, les eines, les armes, les ferramentes o les instal·lacions pròpies dels clients. Quan l'incompliment d'això origine conseqüències de gravetat en la realització del servici, la falta podrà reputar-se greu o molt greu.  
5. La inobservança de les ordes de servici, així com la desobediència als caps, tot això en matèria lleu.  
6. Les faltes de respecte i consideració de caràcter lleu als subordinats, als companys, als caps, al personal i al públic, així com discutir amb ells dins de la jornada de treball i dirigir-los paraules malsonants i indecoroses.  
7. La falta de neteja i higiene personal i dels uniformes, equips, armes, etc., de manera ocasional.  
8. No comunicar a l'empresa els canvis de residència i domicili i la resta de circumstàncies que afecten la seua activitat laboral.  
9. No atendre el públic amb la correcció i la diligència degudes.  
10. Excedir-se en les seues atribucions o entremetre's en els servicis peculiars d'un altre treballador quan el cas no constituïsca falta greu.  
  
Article 27. Són faltes greus  
1. Cometre tres faltes lleus en el període d'un trimestre, excepte en la puntualitat, encara que siguen de naturalesa distinta, sempre que hi haja hagut una sanció comunicada per escrit.  
2. Més de quatre faltes de puntualitat superiors als 10 minuts en l'assistència al treball en el període d'un mes, o fins a quatre faltes superiors a 15 minuts cada una.  
3. La falta d'assistència al treball d'un dia en el període d'un mes sense causa justificada. Serà molt greu si de resultes de l'absència es causa algun perjuí greu a l'empresa.  
4. La desobediència greu als superiors en matèria de treball i la rèplica descortesa als companys, al cap o al públic. Si implica una vulneració manifesta de la disciplina o se'n deriva algun perjuí notori per a l'empresa, els companys de treball o el públic, es reputarà molt greu.  
  
5. La suplantació de la personalitat d'un company en el fitxatge o la firma; se sancionarà tant la persona que fitxa com este últim.  
6. La disminució voluntària de l'activitat habitual i la negligència i desídia en el treball que afecta la bona marxa del servici.  
7. La simulació de malaltia o accident i no entregar el comunicat de baixa oficial durant les 48 hores següents a l'emissió, llevat que es prove la impossibilitat de fer-ho.  
8. L'ús de temps, uniformes, materials, eines, armes o màquines en qüestions alienes al treball o en benefici propi.  
9. L'ús sense estar de servici de les insígnies del càrrec o ostentar-lo de manera innecessària.  
10. Fer desaparéixer uniformes i segells, tant de l'empresa com dels seus clients, així com causar accidents per dol, negligència o imprudència inexcusable.  
11. Portar els registres, la documentació, els quaderns o qualsevol classe d'anotacions oficials i escrits que reglamentàriament han de tindre sense les formalitats degudes i de manera que es cometen faltes que, per la seua gravetat o transcendència, meresquen un correctiu especial. I si tenen especial rellevància, tindran la consideració de molt greus.  
12. La negativa a la utilització o la falta d'ús de qualsevol dels equips de protecció individual que l'empresa pose a disposició del treballador.  
  
Article 28. Són faltes molt greus  
1. La reincidència en la comissió d'una falta greu en el període de sis mesos, encara que siga de distinta naturalesa, sempre que hi haja hagut alguna sanció.  
2. Més de 12 faltes no justificades de puntualitat comeses en el període de sis mesos, o 30 en un any, encara que hagen sigut sancionades independentment.  
3. Tres o més faltes injustificades al treball en el període d'un mes, més de sis en el període de quatre mesos o més de 12 en el període d'un any, sempre que hagen sigut sancionades independentment.  
4. La falsedat, la deslleialtat, el frau, l'abús de confiança i el furt o el robatori, tant a companys de treball com a l'empresa o a tercers relacionats amb el servici, durant l'exercici de les seues tasques o fora d'estes.  
  
5. Realitzar treballs per compte propi o d'altri estant en situació d'incapacitat laboral transitòria, així com realitzar manipulacions o falsedats per a prolongar eixa situació.  
6. La falta de neteja i higiene continuada i habitual de tal índole que produïsca queixes justificades de caps, companys de treball o tercers.  
  
7. L'embriaguesa provada o l'ús de drogues quan es porte l'uniforme.  
8. La violació del secret de correspondència o de documentació de l'empresa o de les persones en els locals i les instal·lacions de les quals es realitze la prestació dels servicis, i no guardar la deguda discreció o el natural sigil dels assumptes i servicis dels quals, per la missió de la seua comesa, hagen d'assabentar-se.  
9. Els maltractaments de paraula o d'obra, o la falta greu de respecte i consideració a les persones dels seus superiors, companys, personal a càrrec seu o qualsevol altra persona que es trobe en els locals o instal·lacions en els quals realitza la seua activitat, si n'hi ha.  
10. La participació directa o indirecta en la comissió d'un delicte o falta qualificats com a tals en les lleis penals i que comporten la retirada del títol o la llicència d'armes per als vigilants de seguretat.  
11. L'abandó del treball en llocs de responsabilitat una vegada s'hi ha pres possessió i la inhibició o la passivitat en el seu exercici, especialment el fet de dormir durant la prestació del servici.  
  
12. La disminució voluntària i continuada del rendiment.  
13. Originar baralles i discussions amb els companys de treball o amb les persones o els empleats a qui presten els seus servicis.  
14. La comissió d'actes immorals en el lloc de treball o en els locals de l'empresa dins de la jornada laboral.  
15. L'abús d'autoritat.  
16. La competència il·lícita per dedicar-se, dins o fora de la jornada laboral, a desenrotllar per compte propi un activitat idèntica a la de l'empresa, o dedicar-se a ocupacions particulars que estiguen en pugna oberta amb el servici.  
17. Entregar-se a jocs o distraccions greus durant la jornada de treball.  
18. Exigir o demanar pels seus servicis remuneracions o premis a tercers, siga quina siga la forma o el pretext que s'empre per a la donació.  
19. La imprudència en acte de servici si implica risc d'accidents per a si mateix o per a companys o personal i públic, o perill d'avaries per a les instal·lacions.  
20. L'incompliment de les normes sobre prevenció de riscos laborals quan causen algun accident laboral greu o produïsquen danys a l'empresa.  
21. No acreditar documentalment les situacions de malaltia durant el termini de cinc dies des que es va produir la contingència, i això amb independència que hi haja hagut alguna notificació verbal.  
22. L'abandó, sense causa justificada, del treball.  
23. Fer desaparéixer, inutilitzar o causar desperfectes en armes, màquines, instal·lacions, edificis, efectes, documents, etc., tant de l'empresa com dels seus clients, així com causar accidents per dol, negligència o imprudència inexcusable.  
24. Iniciar o continuar qualsevol discussió, rivalitat, superioritat pretesa, exigències en la manera de prestar els servicis, etc., amb funcionaris de la Policia.  
  
Article 29. Sancions  
1. Per falta lleu:  
a) Amonestació verbal.  
b) Amonestació escrita.  
2. Per falta greu:  
a) Amonestació pública.  
b) Suspensió de sou i faena durant 15 dies.  
c) Inhabilitació per a l'ascens durant un any.  
3. Per falta molt greu:  
a) Suspensió de sou i faena de 16 dies a dos mesos.  
b) Inhabilitació per a l'ascens durant tres anys.  
c) Acomiadament.  
Per a procedir a la imposició de les sancions anteriors, caldrà ajustar-se al que disposa la legislació vigent.  
  
Article 30. Prescripció  
La facultat de les empreses d'imposar sancions haurà d'exercir-se sempre mitjançant un escrit, excepte en el cas d'amonestació verbal. El sancionat o, en el seu lloc, dos testimonis si es nega a fer-ho, haurà d'acusar la recepció d'este escrit i firmar-lo. La facultat esmentada prescriurà en les faltes lleus als 10 dies; en les greus, als 20 dies, i en les molt greus, als 60 dies, a partir de la data en què l'empresa va tindre coneixement de la comissió, i en tot cas als sis mesos d'haver-se comés.  
  
  
CAPÍTOL VI  
Classificació  
  
Article 31. Classificació  
Esta classificació del personal és merament enunciativa i no suposa l'obligació de tindre cobertes totes les places i categories previstes si les necessitats del servici no ho requerixen.  
No són, així mateix, exhaustes les distintes comeses assignades a cada categoria o especialitat, perquè qualsevol treballador inclòs en l'àmbit funcional d'este conveni col·lectiu està obligat a efectuar tots els treballs i les operacions que li ordenen els seus superiors dins de les comeses generals de la seua competència i sense detriment de la seua dignitat professional.  
El personal es classificarà per raó de les seues funcions en els grups que s'indiquen a continuació:  
  
I. Personal directiu:  
Director general tècnic  
Director comercial  
Director de personal  
Director de seguretat  
Cap de relacions laborals  
Cap de seguretat  
Titulat mitjà  
Consultor de seguretat  
  
II. Personal administratiu:  
Cap de 1a  
Cap de 2a  
Oficial de 1a  
Oficial de 2a  
Auxiliar  
Telefonista  
Aspirant administratiu  
  
III. Personal mecànic instal·lador:  
Instal·lador de 1a  
Instal·lador de 2a  
Aprenent  
  
IV. Comercials:  
Comercial  
Executiu de vendes  
Cap de vendes  
  
V. Caps intermedis:  
Cap vigilància de servicis  
Inspector  
Encarregat general  
  
VI. Personal operatiu:  
Vig. seg. cond. blind.  
Vig. seg. transport  
Vig. seg. explosius de 1a  
Vig. seg. explosius de 2a  
Vig. seg. explosius de 3a  
Vig. seg. amb arma de 1a  
Vig. seg. amb arma de 2a  
Vig. seg. amb arma de 3a  
Vig. seg. sense arma de 1a  
Vig. seg. sense arma de 2a  
Vig. seg. sense arma de 3a  
Operador central receptora d'alarmes  
  
VII. Personal auxiliar:  
Auxiliar de servicis  
Conductor  
Ordenança  
Magatzemer  
Grum  
Netejador  
  
Article 32. Funcions  
Personal directiu:  
És aquell que assumix les seues respectives àrees amb la responsabilitat corresponent i sota les instruccions del representant legal de l'empresa.  
Personal administratiu:  
Cap de 1a. És l'empleat al càrrec del qual està l'àrea d'administració de l'empresa.  
Cap de 2a. És l'empleat al càrrec del qual està l'àrea d'administració de l'empresa i que depén del cap de 1a, si n'hi ha.  
Oficial administratiu de 1a. És l'empleat encarregat d'una unitat o secció administrativa que depén del cap administratiu o de la persona designada per l'empresa i que realitza labors comptables i administratives amb coneixement generals.  
Oficial administratiu de 2a. És l'empleat que, amb la deguda responsabilitat i sota les instruccions del supervisor o persona designada per l'empresa, realitza labors comptables i administratives de l'empresa amb coneixement generals.  
Auxiliar. És l'empleat que realitza labors administratives simples.  
  
Telefonista. És l'empleat que té com principal funció estar a l'atenció i al servici de la centraleta telefònica i que pot realitzar, al seu torn, labors administratives.  
Aspirant. És l'empleat en formació administrativa que realitza funcions sota la supervisió de la persona designada per l'empresa.  
  
Personal mecànic instal·lador:  
Instal·lador de 1a. És l'operari que, amb total coneixement de l'ofici, realitza totes i cada una de les labors pròpies de l'ofici, com són la instal·lació, el muntatge i la reparació de les centrals d'alarma i treballs semblants.  
Instal·lador de 2a. És l'operari que, sota les instruccions convenients, realitza les labors pròpies d'instal·lació, muntatge i reparació de les centrals d'alarma.  
Aprenent. És l'operari que, sota les instruccions convenients, realitza tasques de suport dels instal·ladors.  
Comercials:  
Comercial. És l'empleat adscrit al representant de vendes i realitza les funcions de promoció i venda dels servicis de l'empresa.  
Executiu de vendes. És l'empleat que realitza les funcions de promoció i venda dels servicis de l'empresa.  
Cap de vendes. És l'empleat cap de l'àrea comercial sota la direcció de l'empresa.  
Caps intermedis:  
Cap vigilància de servicis. És el responsable directe de planificar, controlar i dirigir els servicis prestats per l'empresa.  
Inspector. És l'empleat que, a les ordes de l'encarregat general, verifica i controla el compliment exacte dels treballs dels vigilants i operaris en les seues distintes funcions.  
Encarregat general. És l'empleat que, procedent o no del grup operatiu i per les seues condicions humanes, públiques i professionals, amb plena responsabilitat i a les ordes immediates dels seus superiors d'una manera més pràctica que teòrica, cuida i és responsable de l'orde, la disciplina, la vigilància, la distribució i l'assignació del treball, i exercix les funcions específiques que li són delegades, amb el control general de tots els inspectors o supervisors sobre el comportament dels seus empleats per a la seua gratificació, promoció o sanció en l'àmbit laboral. Podrà ser encarregat de vigilància, de trànsit, de servicis, etc.  
Personal operatiu:  
Vigilant de seguretat conductor de blindats. És el vigilant de seguretat que, estant en possessió del permís de conduir adequat i amb coneixements mecànics elementals en automòbils, efectua les funcions següents:  
Conduïx vehicles blindats.  
S'ocupa del manteniment i la conservació dels vehicles blindats. Així mateix, s'encarrega de les tasques de neteja d'estos vehicles dins de les instal·lacions de l'empresa adequades, i amb els mitjans adequats, o, si no n'hi ha, en instal·lacions de l'exterior.  
Fa, si se li exigix, un informe diari i per escrit del trajecte efectuat, de l'estat de l'automòbil i dels seus consums.  
Comprova els nivells de l'aigua i l'oli del vehicle i els restablix si falta algun dels dos.  
Revisa diàriament els depòsits de liquid de frens i d'embragatge i dóna compte de les pèrdues observades.  
Revisa els nivells d'oli motor.  
Cuida el manteniment dels pneumàtics del vehicle revisant-ne la pressió una vegada per setmana.  
Pel fet de tindre la categoria i la qualitat de vigilant de seguretat, ha de realitzar les tasques pròpies d'este en la mesura que siguen compatibles amb la conducció del vehicle blindat.  
Vigilant de seguretat de transport. És el vigilant que, amb les atribucions del seu càrrec, desenrotlla la seua labor en el servici de transport i custòdia de béns i valors; es fa responsable, pel que fa a la facturació, d'estos valors quan se li assigna la dita custòdia; ha d'exercir la labor de càrrega i descàrrega d'estos, i col·laborar amb el vigilant de seguretat conductor en les tasques de manteniment i neteja del vehicle dins de la seua jornada laboral. La càrrega i descàrrega es realitzarà de manera que els vigilants tinguen en tot moment la llibertat de moviment necessària per a utilitzar l'arma reglamentària. El pes que haurà de suportar d'una sola vegada no excedirà els 15 quilograms.  
Vigilant d'explosius. És aquell treballador amb les aptituds psicofísiques necessàries i instrucció suficient, sense antecedents penals i amb bona conducta, que reunix els requisits que exigix la legislació vigent i realitza les tasques descrites en esta.  
Vigilant de seguretat. És aquell treballador amb les aptituds psicofísiques necessàries i la instrucció suficient, sense antecedents penals i amb bona conducta, que reunix els requisits que exigix la legislació vigent i realitza les tasques descrites en esta.  
Els vigilants d'explosius i els vigilants de seguretat es classificaran en els grups següents:  
Vigilant de 1a. És aquell vigilant de seguretat que, amb un mínim d'antiguitat en l'empresa de tres anys i sense que conste cap sanció en la seua cartilla professional, sobreïx en el compliment de les seues obligacions i ha sigut distingit almenys en una ocasió amb alguna menció honorífica, concedida d'ofici o a iniciativa de particulars, de les empreses a què pertany el personal o d'altres entitats relacionades amb la seguretat privada.  
Vigilant de 2a. És aquell vigilant de seguretat que, amb un mínim d'antiguitat en l'empresa de tres anys i sense que conste cap sanció en la seua cartilla professional, ha desenrotllat de manera satisfactòria i regular la seua trajectòria professional i ha demostrat aptituds suficients i una diligència sobrada.  
Vigilant de 3a. És el vigilant de seguretat d'ingrés.  
Operador de central receptora d'alarmes. És el treballador que maneja els equips electrònics per al tractament de la informació i interpreta i du a terme les instruccions i les ordes per a la seua explotació.  
  
Personal auxiliar:  
Auxiliar de servicis. És el treballador que realitza tasques diferents però auxiliars a aquelles definides com a pròpies del vigilant de seguretat.  
Conductor. És aquell treballador que, estant en possessió del permís de conduir adequat al vehicle que s'ha d'utilitzar, exercix les funcions de missatgeria, transport de material o de personal.  
Ordenança. És el treballador major de 20 anys al qual, amb coneixements elementals i responsabilitat, se li encomanen encàrrecs, cobraments, pagaments, recepció i entrega de la correspondència i documents, i que pot realitzar en oficines tasques d'índole elemental per orde específica dels seus superiors.  
Magatzemer. És el personal subaltern encarregat de facilitar les comandes del magatzem al personal i que porta el control de les seues existències.  
Grum. És el subaltern menor de 20 anys que realitza encàrrecs, repartiments de correspondència i documents i altres treballs de caràcter elemental.  
Netejador. És el treballador més d'edat que s'ocupa de la neteja i el manteniment de les instal·lacions del centre i dependència de l'empresa.  
  
  
CAPÍTOL VII  
Règim salarial i bestretes  
  
Article 33. Salaris  
Les retribucions del personal comprés en l'àmbit d'aplicació del present conveni estaran constituïdes pel salari base i els seus complements i, en tot moment, correspondran a la jornada de treball normal d'acord amb les taules salarials aplicables durant l'any 2013, que s'adjunten com a annex.  
Per als següents anys, els imports de les quantitats de les taules salarials tindran el mateix increment percentual anual que el salari mínim interprofessional.  
El pagament del salari s'efectuarà per mesos vençuts i abans del dia 15 de cada mes.  
  
Article 34. Bestretes  
El treballador podrà percebre bestretes a compte pel treball realitzat, sense que puguen excedir el noranta per cent de l'import del seu salari, amb la justificació prèvia de la seua necessitat, que serà valorada per l'empresa.  
  
Article 35. Complements de llocs de treball  
Plus de perillositat. El personal operatiu i els caps intermedis que, per la comesa especial de la seua funció, estiguen obligats per disposició legal a portar una arma de foc, percebran mensualment, per este concepte, el complement salarial assenyalat en l'annex.  
Plus de vehicle blindat. S'abonarà als vigilants de seguretat de transports blindats i als vigilants jurats conductors per raó de les funcions típiques de la seua categoria.  
Plus de conveni. S'abonarà als treballadors de les categories que s'indiquen en l'annex del present conveni.  
Plus de transport. S'establix com a compensació dels gastos de desplaçament del treballador des de la seua residència fins a l'empresa i al revés.  
Plus de manteniment de vestuari. S'establix com a compensació de gastos que obligatòriament seran a càrrec del treballador, per neteja i conservació de vestuari, calçat, corretjams i la resta de peces que componen el seu uniforme, i es considerarà a este efecte com a indemnització per desgast d'eines i ferramentes. La seua quantia s'establix en la columna corresponent de l'annex.  
Plus d'imatge i corporativisme. S'establix per al personal operatiu i els caps intermedis la prestació de servicis dels quals ha sigut excel·lent i exemplar com a mínim durant sis mesos consecutius. Es proposarà per part dels caps intermedis i haurà de tindre l'aprovació del representant legal de l'empresa, que decidirà la seua quantia, i quedarà subjecte al mateix increment percentual anual del salari mínim interprofessional; este plus quedarà consolidat a partir del quart mes consecutiu de percebre'l.  
  
Article 36. Vacacions  
La retribució del període vacacional que es menciona en l'article 20 d'este conveni col·lectiu serà equivalent a 30 dies de salari base més antiguitat.  
  
Article 37. Treball nocturn i de cap de setmana o festius  
Quan el torn del treballador s'efectue entre les 22.00 i les 06.00 hores, tindrà dret a una retribució complementària d'1,05 euros per cada hora que coincidisca amb l'horari mencionat.  
Quan el torn del treballador s'efectue els dissabtes, els diumenges o els dies festius, tindrà dret a una retribució complementària de 0,84 euros per cada hora que s'efectue en els dies assenyalats.  
Els plusos de nocturnitat i cap de setmana o festius que es mencionen en este article no seran acumulables i quan concórreguen les dos circumstàncies assenyalades sobre una mateixa hora de treball, el seu import es comptarà únicament pel concepte que major quantia supose per al treballador.  
Estos plusos tindran el mateix increment percentual anual que l'experimentat per l'IPC en els anys mencionats.  
  
Article 38. Gratificacions extraordinàries  
El personal comprés en este conveni tindrà dret a dos gratificacions extraordinàries, que es percebran durant la segona quinzena dels mesos de juny i desembre i es podran prorratejar al llarg de l'any. Cada una consistirà en l'import de 30 dies de salari base.  
  
El personal que ingresse o cesse en l'empresa durant l'any tindrà dret a percebre les dites gratificacions proporcionalment al temps treballat durant l'any.  
  
Article 39. Igualtat entre hòmens i dones  
D'acord amb l'article 14 de la Constitució, en connexió amb la Declaració Universal dels Drets Humans de 19 de desembre de 1948, inclosa així mateix en l'article 17 del vigent Estatut dels Treballadors, qualsevol activitat laboral o actuació en el dit àmbit estarà presidida pel més exquisit respecte a la igualtat de tracte i d'oportunitats entre hòmens i dones, i els dits comportaments s'adequaran al que preveuen la Llei Orgànica 1/2004, de 28 de desembre, de Mesures de Protecció Integral contra la Violència de Gènere, i la Llei Orgànica 3/2007, de 22 de març, per a la Igualtat Efectiva d'Hòmens i Dones, que este conveni fa seues.